KOMMISSIONENS BESLUTNING af 19. juni 1997 om ændring af bilag I til beslutning 89/651/EØF om definitionerne af kendetegn og om listen over landbrugsprodukter med henblik på en række fællesskabsundersøgelser af landbrugsbedrifternes struktur (EØS-relevant tekst) (97/418/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 571/88 af 29. februar 1988 om tilrettelæggelse af en række fællesskabsundersøgelser af landbrugsbedrifternes struktur (1), senest ændret ved forordning (EF) nr. 2467/96 (2), særlig artikel 8, stk. 1, og artikel 15, og

ud fra følgende betragtninger:

Ifølge artikel 8, stk. 1, i forordning (EØF) nr. 571/88 fastsættes eventuelle ændringer i listen over kendetegn samt ændringer til definitioner af kendetegn og afgrænsning af regioner, tællingsdistrikter og andre territoriale enheder efter fremgangsmåden i forordningens artikel 15, dvs. ved kommissionsbeslutning efter udtalelse fra Den Stående Landbrugsstatistiske Komité;

resultaterne af de i forordning (EØF) nr. 571/88 omhandlede fællesskabsundersøgelser af landbrugsbedrifternes struktur kan kun blive sammenlignelige for Det Europæiske Fællesskab som helhed, hvis de begreber, der forekommer i listen over kendetegn, forstås og anvendes ens;

listen over kendetegn er senest blevet ændret ved Kommissionens beslutning 96/170/EF (3), og i Kommissionens beslutning 89/651/EØF (4), senest ændret ved beslutning 96/170/EF, fastsættes de definitioner, regioner og tællingsdistrikter, der skal anvendes i forbindelse med strukturundersøgelserne 1988-1997; som følge heraf er det nødvendigt at tilpasse og supplere beslutning 89/651/EØF;

de i denne beslutning fastsatte foranstaltninger er i overensstemmelse med udtalelse fra Den Stående Landbrugsstatistiske Komité -

VEDTAGET FØLGENDE BESLUTNING:

Artikel 1

Bilag I til Kommissionens beslutning 89/651/EØF ændres som angivet i bilaget til nærværende beslutning.

Artikel 2

Denne beslutning er rettet til medlemsstaterne.

Udfærdiget i Bruxelles, den 19. juni 1997.

På Kommissionens vegne

Yves-Thibault DE SILGUY

Medlem af Kommissionen

(1) EFT nr. L 56 af 2. 3. 1988, s. 1.

(2) EFT nr. L 335 af 24. 12. 1996, s. 3.

(3) EFT nr. L 47 af 24. 2. 1996, s. 23.

(4) EFT nr. L 391 af 30. 12. 1989, s. 1.

BILAG

Teksten under »D/21 Brakjord« i bilag I til beslutning 89/651/EØF erstattes af følgende:

»D/21 Brakjord uden braklægningstilskud

og

D/22 Brakjord med braklægningstilskud, uden økonomisk udbytte

II. Brakjord må ikke forveksles med dyrkning af efterkulturer (I/01) eller med uudnyttet landbrugsareal (H/01). Det væsentligste kendetegn ved brakjord er, at jorden normalt hviler i en vækstperiode for at blive forbedret.

Brakjord kan forekomme i følgende former:

1. Arealer uden nogen form for vegetation.

2. Arealer med tilfældig vegetation; denne vegetation kan i visse tilfælde anvendes som foder eller til nedpløjning.

3. Arealer, som udelukkende anvendes til grøngødning.

D/21 Brakjord uden braklægningstilskud

I. Arealer, som indgår i vekseldrift, men hvorpå der ikke høstes i løbet af driftsåret, og for hvilke der ikke modtages finansiel støtte eller braklægningstilskud.

D/22 Brakjord med braklægningstilskud, uden økonomisk udbytte

I. Arealer, for hvilke bedriften har ret til finansiel støtte, som skal fremme udtagningen af agerjord, i henhold til Rådets forordning (EØF) nr. 2328/91 (1) samt i henhold til Rådets forordning (EØF) nr. 1765/92 (2) og Kommissionens forordning (EØF) nr. 334/93 (3) samt eventuelle senere vedtagne lovbestemmelser. Hvis der findes nationale ordninger af lignende art, medtages de tilsvarende arealer også under dette kendetegn. Arealer, for hvilke der findes en ordning om, at arealet tages ud af produktion i mere end fem år, skal medtages under H/01 + H/03.«

(1) EFT nr. L 218 af 6. 8. 1991, s. 1.

(2) EFT nr. L 181 af 1. 7. 1992, s. 12.

(3) EFT nr. L 38 af 16. 2. 1993, s. 12.